b'\n_START_ARTICLE_\nVanessa-Mae\n_START_SECTION_\nOtro\xc5\xa1tvo\n_START_PARAGRAPH_\nVanessa-Mae se je rodila 27. 10. 1978 v Singapurju materi Kitajki, ki je bila pianistka in o\xc4\x8detu Tajcu. Svoj rojstni dan si deli s slavnim violinistom Niccolom Paganinijem, ki se je rodil 196 let prej. Prva tri leta svojega otro\xc5\xa1tva je \xc5\xbeivela v Singapurju. Ko sta se star\xc5\xa1a lo\xc4\x8dila, se je njena mama poro\xc4\x8dila z Angle\xc5\xbeem Graham Nicholsonom in tako se je Vanessa-Mae pri treh letih preselila Anglijo, kjer \xc5\xbeivi in ustvarja \xc5\xa1e danes.\n_START_SECTION_\nGlasbeno \xc5\xbeivljenje\n_START_PARAGRAPH_\nVanessa-Mae je pri treh letih za\xc4\x8dela igrati klavir, pri petih pa se je za\xc4\x8dela u\xc4\x8diti na in\xc5\xa1trument s katerim je osvojila svet \xe2\x80\x93 violino. \xc5\xa0ele \xc4\x8dez nekaj let, ko je zmagala na nekem tekmovanju za mlade violinske se je popolnoma posvetila igranju violine._NEWLINE_\xc5\xbde kot majhno so jo primerjali z Mozartom in Mendelssohnom. Pri desetih letih je bila najmlaj\xc5\xa1a, ki je igrala s filharmoni\xc4\x8dnim orkestrom v Londonu leta 1988 in tako so jo proglasili za \xc4\x8dude\xc5\xbenega otroka._NEWLINE_Pri trinajstih (1990-1992) je posnela tri klasi\xc4\x8dne albume med njimi koncerte Beethovna in \xc4\x8cajkovskega in bila tako najmlaj\xc5\xa1a, ki je posnela ta koncerta._NEWLINE_Vendar je Vanessa-Mae \xc5\xbeelela s svojo violino narediti nekaj novega in ne le igrati klasi\xc4\x8dno glasbo. To se je pokazalo, ko je leta 1993-1994 posnela album The Violin Player z me\xc5\xa1anico klasi\xc4\x8dnih in pop zvokov. Album je bil uvr\xc5\xa1\xc4\x8den na vrhove pop lestvic v ve\xc4\x8d kot dvajsetih dr\xc5\xbeavah. V Zdru\xc5\xbeenem kraljestvu je bila nominirana za nagrado BRIT v kategoriji najbolj\xc5\xa1a umetnica. Njeni najbolj znane pesmi so\xc2\xa0\xc2\xbbI Feel Love\xc2\xab,\xc2\xa0\xc2\xbbStorm\xc2\xab\xc2\xa0in\xc2\xa0\xc2\xbbHocus Pocus\xc2\xab\xc2\xa0(po nekaterih podatkih naj bi do danes prodala do 10 milijonov plo\xc5\xa1\xc4\x8d), vsi njeni koncerti so bili razprodani, hkrati pa se je ukvarjala s humanitarno dejavnostjo._NEWLINE_Vse do dvajsetega leta je bila njena mati njen mened\xc5\xbeer.\n_START_SECTION_\nDrugo javno delovanje\n_START_PARAGRAPH_\nRevija People jo je uvrstila na lestvico 50-ih najlep\xc5\xa1ih ljudi na svetu, revija FHM pa na lestvico stotih najlep\xc5\xa1ih \xc5\xbeensk na svetu._NEWLINE_Od otro\xc5\xa1tva se je ljubiteljsko ukvarjala s smu\xc4\x8danjem. Po lastnih besedah si je od nekdaj \xc5\xbeelela nastopiti na Olimpijskih igrah; leta 2014 ji je uspelo zadostiti kriterijem in se uvrstiti na veleslalomsko tekmo Zimskih iger v ruskem So\xc4\x8diju. Nastopala je za Tajsko, domovino svojega o\xc4\x8deta, pod imenom Vanessa Vanakorn. Tekmo je kon\xc4\x8dala kot zadnja izmed tekmovalk, ki so prismu\xc4\x8dale v cilj, z zaostankom 50,1 s za vodilno Tino Maze. Kasneje je Mednarodna smu\xc4\x8darska organizacija (FIS) razsodila, da je bila tekma na Krvavcu v Sloveniji, na kateri se je kvalificirala za nastop na igrah, prirejena. Njo, odgovorne slovenske smu\xc4\x8darske funkcionarje in svojega delegata je zato kaznovala s suspenzom. Prito\xc5\xbeila se je na Mednarodno arbitra\xc5\xbeno sodi\xc5\xa1\xc4\x8de v Lozani, ki je odlo\xc4\x8ditev Mednarodne smu\xc4\x8darske organizacije razveljavila.'